Na osnovu člana 8. Zakona o ministarskim, vladinim i drugim imenovanjima Republike Srpske (''Službeni glasnik Republike Srpske'', broj 41/03), člana 18. stav 2. i 4. Zakona o sistemu javnih službi („Službeni glasnik Republike Srpske“, broj: 66/07, 109/12 i 44/16), člana 86. stav 1. Zakona o turizmu („Službeni glasnik Republike Srpske“, broj 45/17), člana 19. Statuta Javne ustanove „Turistička organizacija opštine Derventa“ Derventa, broj 08/18 od 18.01.2018. godine i člana 1. Odluke o raspisivanju ponovnog Javnog konkursa za izbor i imenovanje direktora Javne ustanove „Turistička organizacija opštine Derventa“ Derventa („Službeni glasnik grada Derventa“, broj 24/21), Skupština grada Derventa raspisuje

PONOVNI

J A V N I K O N K U R S

za izbor i imenovanje direktora Javne

ustanove „Turistička organizacija opštine Derventa“ Derventa

I Skupština grada Derventa raspisuje ponovni Javni konkurs za izbor i imenovanje direktora Javne ustanove „Turistička organizacija opštine Derventa“ Derventa.

II Opis poslova za direktora:

Direktor rukovodi Turističkom organizacijom, organizuje i rukovodi procesom rada i poslovanja, donosi odluke u okviru svoje nadležnosti, predstavlja i zastupa ustanovu i odgovoran je za zakonitost rada ustanove.

U ostvarivanju obaveza direktor obavlja i sljedeće poslove: predlaže finansijski plan i godišnji program rada turističke organizacije i preduzima mjere za njihovo sprovođenje, izvršava odluke i zaključke osnivača i daje prijedloge za donošenje odluka i zaključaka, izvršava odluke upravnog odbora, podnosi upravnom odboru i osnivaču izvještaj o rezultatima poslovanja Turistitčke organizacije, po periodičnom i godišnjem obračunu, odgovoran je za izvršavanje finansijskog plana ustanove, stara se o održavanju i pravilnom korišćenju i obezbjeđenju sredstava kojima raspolaže ustanova, predlaže upravnom odboru akt o organizaciji i sistematizaciji radnih mjesta i druga opšta akta, odlučuje o potrebi zasnivanja radnog odnosa, odlučuje o izboru kandidata za zasnivanje radnog odnosa, odlučuje o pojedinačnim pravima, obavezama i odgovornostima radnika na radu i u vezi sa radom u skladu sa Zakonom o radu, kolektivnim ugovorom i Statutom ustanove, izvršava pravosnažne odluke suda i drugih organa, predlaže donošenje odluka o korišćenju sredstava u skladu sa zakonom, imenuje stalne i povremene komisije i obavlja i druge poslove propisane zakonom, aktima osnivača i ustanove.

III Mandat

Direktor se imenuje na mandatni period od 4 (četiri) godine sa mogućnošću

ponovnog izbora.

IV Kandidati treba da ispunjavaju opšte i posebne uslove

a) Opšti uslovi za kandidate za direktora su:

- da su državljani RS ili BiH,

* da su stariji od 18 godina,
* da nisu osuđivani za krivično djelo na bezuslovnu kaznu zatvora od najmanje šest mjeseci ili za krivična djela koja ih čine nepodobnim za obavljanje traženih poslova,
* da nisu otpušteni iz državne službe kao rezultat disciplinske mjere na bilo kojem nivou vlasti u Republici Srpskoj u periodu od tri godine prije dana objavljivanja upražnjene pozicije,
* da ne služe kaznu izrečenu od Međunarodnog suda za bivšu Jugoslaviju i da nisu pod optužnicom tog suda, a da se nisu povinovali nalogu da se pojave pred Sudom ( Član IX 1. Ustava BiH),
* da imaju opštu zdravstvenu sposobnost

b) Posebni uslovi i kriterijumi za imenovanje direktora su:

- završen prvi ciklus studijskog programa sa najmanje 180 ECTS bodova ili ekvivalent,

- potrebno stručno znanje iz djelatnosti kojom se bavi Turistička organizacija opštine,

- najmanje dvije godine radnog iskustva u sturci od čega najmanje jedna godina na rukovodećim poslovima u turističkom sektoru,

- aktivno znanje jednog stranog jezika na nivou B2, C1 ili C2 u skladu sa CEF standardima,

- posjedovanje rukovodnih i organizacionih sposobnosti,

- dokazani uspjesi i rezultati u obavljanju ranijih poslova,

- program rada ustanove.

Pod radnim iskustvom u struci od najmanje dvije godine podrazumijeva se radno iskustvo nakon sticanja stručne spreme iz tačke IV – b) - alineja jedan.

V Potrebna dokumenta

Uz prijavu na konkurs kandidati su dužni dostaviti dokaze o ispunjavanju opštih i posebnih uslova:

- uvjerenje o državljanstvu,

- ovjerenu kopiju diplome,

- dokaz o radnom iskustvu u struci, ( tačka IV b) alineja 3)

- biografiju o kretanju u službi,

- ovjerenu izjavu da nisu osuđivani za krivično djelo na bezuslovnu kaznu zatvora od najmanje šest mjeseci ili za krivična djela koja ih čine nepodobnim za obavljanje traženih poslova,

- potpisane i ovjerene izjave o ispunjavanju uslova iz tačke IV, pod a) alineja 4. i 5. ovog konkursa,

- uvjerenje o opštoj zdravstvenoj sposobnosti (kandidati koji budu izabrani dostaviće naknadno),

- dokaz o aktivnom znanju jednog stranog jezika na nivou B2, C1 ili C2 u skladu sa CEF standardima,

- program rada ustanove,

- kandidati mogu priložiti i druga dokumenta kojima dokazuju ispunjavanje potrebnih uslova.

Dokumenta kojima se dokazuje ispunjavanje opštih i posebnih uslova dostavljaju se u originalu ili ovjerenoj fotokopiji, a dokumenta iz tačke IV pod a) alineja 4. i 5. ne mogu biti starija od šest mjeseci od izdavanja.

Sa svim kandidatima koji uđu u uži izbor, Komisija za izbor će obaviti intervju, o čemu će kandidati biti blagovremeno obaviješteni.

VI Sukob interesa

Kandidati ne mogu obavljati dužnosti, aktivnosti ili biti na položaju koji dovodi do sukoba interesa, kako je propisano odredbama Zakona o sprečavanju sukoba interesa u organima vlasti Republike Srpske („Službeni glasnik Republike Srpske“, broj: 73/08 i 52/14), Zakona o ministarskim, vladinim i drugim imenovanjima Republike Srpske („Službeni glasnik Republike Srpske“, broj 41/03), kao i drugim zakonima koji regulišu sukob interesa i nespojivosti funkcija.

Kandidati ne mogu biti lica koja su na funkciji u političkoj stranci.

VII Rok za podnošenje prijava je 15 dana od dana posljednjeg objavljivanja konkursa u jednom od javnih glasila iz tačke VIII ovog konkursa.

Nepotpune i neblagovremene prijave neće se razmatrati.

Prijave sa potrebnim dokumentima mogu se dostaviti lično u šalter salu Gradske uprave Grada Derventa ili putem pošte na adresu: Skupština grada Derventa, Ul. Trg oslobođenja broj 3, 74400 Derventa, posebno sa naznakom „Komisija za izbor po javnom konkursu za imenovanja u Javnoj ustanovi „Turistička organizacija opštine Derventa“ Derventa.

VIII Javni konkurs će se objaviti u „Službenom glasniku Republike Srpske“, dnevnom listu „GLAS SRPSKE“ i „Derventskom listu“.

SKUPŠTINA GRADA DERVENTA

Broj: 01-022-516/21 PREDSJEDNIK

Datum: 14. decembra 2021. godine SKUPŠTINE GRADA

Mirko Zemunović, s.r.